**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 22 Σεπτεμβρίου 2023, ημέρα Παρασκευή και ώρα 10.10΄, στην **Αίθουσα Γερουσίας του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Χρήστου Μπουκώρου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Ανάπτυξης «Ενσωμάτωση της Οδηγίας (ΕΕ) 2019/2121 του Ευρωπαϊκού Κοινοβουλίου και του Συμβουλίου της 27ης Νοεμβρίου 2019 για την τροποποίηση της Οδηγίας (ΕΕ) 2017/1132 όσον αφορά τις διασυνοριακές μετατροπές, συγχωνεύσεις και διασπάσεις κεφαλαιουχικών εταιρειών» (2η συνεδρίαση – ακρόαση εξωκοινοβουλευτικών προσώπων).

Στην συνεδρίαση παρέστησαν ο Υφυπουργός Ανάπτυξης, κ. Μάξιμος Σενετάκης, καθώς και αρμόδιοι υπηρεσιακοί παράγοντες.

Επίσης, εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης (άρθρο 38§9), οι κ.κ. Νικόλαος Χουρδάκης, Υποδιοικητής Β΄ του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ), Κωνσταντίνος Κόλλιας, Πρόεδρος του ΔΣ του Οικονομικού Επιμελητηρίου Ελλάδος (ΟΕΕ) και Γεώργιος Ρούσκας, Πρόεδρος του Συμβολαιογραφικού Συλλόγου Εφετείων Αθηνών-Πειραιώς-Αιγαίου και Δωδεκανήσου.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αθανασίου Χαράλαμπος, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καππάτος Παναγής, Καράογλου Θεόδωρος, Κυριαζίδης Δημήτριος, Λαζαρίδης Μακάριος, Λοβέρδος Ιωάννης - Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Φόρτωμας Φίλιππος, Χατζηβασιλείου Αναστάσιος (Τάσος), Αυλωνίτης Αλέξανδρος - Χρήστος, Γιαννούλης Χρήστος, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαρακιώτης Ιωάννης, Κατρίνης Μιχαήλ, Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Κομνηνάκα Μαρία, Γραμμένος Βασίλειος, Βαλτογιάννης Διονύσιος, Δημητροκάλλης Ιωάννης, Κεφαλά Γεωργία (Τζώρτζια) και Παπαϊωάννου Αρετή.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κυρίες και κύριοι συνάδελφοι, καλημέρα σας. Συνεχίζουμε την επεξεργασία και εξέταση του σχεδίου νόμου του Υπουργείου Ανάπτυξης «Ενσωμάτωση της Οδηγίας (ΕΕ) 2019/2121 του Ευρωπαϊκού Κοινοβουλίου και του Συμβουλίου της 27ης Νοεμβρίου 2019 για την τροποποίηση της Οδηγίας (ΕΕ) 2017/1132 όσον αφορά τις διασυνοριακές μετατροπές, συγχωνεύσεις και διασπάσεις κεφαλαιουχικών εταιρειών». Η σημερινή συνεδρίαση, η δεύτερη του νομοσχεδίου, αφορά την ακρόαση των εξωκοινοβουλευτικών φορέων. Ήδη κάποιοι από τους φορείς που έχουν προσκληθεί είναι συνδεδεμένοι.

Να καλημερίσουμε τον κύριο Νικόλαο Χουρδάκη, Υποδιοικητή Β΄ του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ), στον οποίο θα δώσουμε τρία λεπτά, βέβαια με κάποια ελαστικότητα, να τοποθετηθεί και να μας πει τις απόψεις του e-ΕΦΚΑ.

Κύριε Χουρδάκη, καλημέρα σας. Σας ακούμε.

**ΝΙΚΟΛΑΟΣ ΧΟΥΡΔΑΚΗΣ** **(Υποδιοικητής Β΄ του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ)):** Καλημέρα σας κι από εμένα. Η τοποθέτησή μου θα είναι σύντομη κύριε Πρόεδρε.

Από τη μεριά του e- ΕΦΚΑ εκτιμούμε ότι η νέα Οδηγία η οποία έρχεται προς συζήτηση είναι η βελτίωση της αρχικής Οδηγίας του 2017. Θεωρούμε δε, πως είναι προς τη σωστή κατεύθυνση, λαμβάνοντας υπόψη πρώτον, ότι από το 2017 μέχρι το 2019, αλλά και μέχρι σήμερα, υπάρχει σημαντική αύξηση στο πλήθος των διασυνοριακών μετατροπών, συγχωνεύσεων και διασπάσεων που λαμβάνουν χώρα με ένα μέρος τους στην Ελλάδα. Εκτιμούμε ότι λόγω του επενδυτικού ενδιαφέροντος -το οποίο υπάρχει και για τα επόμενα χρόνια- θα υπάρξει μεγαλύτερη αύξηση. Άρα, ουσιαστικά, η τροποποίηση η οποία έρχεται προς συζήτηση, έρχεται από τη μια μεριά να βελτιώσει και από την άλλη μεριά να διασφαλίσει τα μέρη στα οποία γίνονται τέτοιου είδους συναλλαγές.

Άρα, εκτιμούμε πως είμαστε προς τη σωστή κατεύθυνση της βελτίωσης στην ταχύτητα και στη διασφάλιση όλων των απαιτούμενων διαδικασιών οι οποίες πρέπει να τηρούνται σε τέτοιου είδους διασυνοριακές συναλλαγές, συγχωνεύσεις, διασπάσεις και μετατροπές στις κεφαλαιουχικές εταιρίες, λαμβάνοντας υπόψη πάντα ότι οι κεφαλαιουχικές εταιρείες είναι ένα σημαντικό κομμάτι επενδυτικού ενδιαφέροντος, επομένως διαδραματίζουν και ένα σημαντικό ρόλο για την ελληνική πραγματικότητα.

Από την πλευρά μας ως e- ΕΦΚΑ είμαστε θετικοί και δεν υπάρχει κάποιο σχόλιο προς βελτίωση. Ούτως ή άλλως πρόκειται για μια Οδηγία η οποία είναι ήδη σε εφαρμογή στην Ευρωπαϊκή Ένωση.

Αυτά ήταν τα σχόλια από τη δική μου μεριά. Ευχαριστώ πάρα πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Σας ευχαριστούμε κι εμείς κύριε Χουρδάκη και θα σας παρακαλέσω να μείνετε συνδεδεμένος για το ενδεχόμενο που κάποιος συνάδελφος θέλει να κάνει κάποιο σχόλιο ή να θέσει κάποιο ερώτημα.

Συνεχίζουμε καλημερίζοντας τον κύριο Κωνσταντίνο Κόλλια, Πρόεδρο του ΔΣ του Οικονομικού Επιμελητηρίου Ελλάδος (ΟΕΕ).

Κύριε Κόλλια, έχετε τον λόγο.

**ΚΩΝΣΤΑΝΤΙΝΟΣ ΚΟΛΛΙΑΣ (Πρόεδρος του ΔΣ του Οικονομικού Επιμελητηρίου Ελλάδος (ΟΕΕ)):** Καλημέρα σας και σας ευχαριστώ κι εγώ πολύ για την πρόσκληση και για τη δυνατότητα που μας δίνετε να εκφράσει ο καθένας τις απόψεις του για το παρόν νομοσχέδιο.

Μιλάμε, λοιπόν, για μια ενσωμάτωση στην εθνική νομοθεσία της Οδηγίας του Ευρωπαϊκού Κοινοβουλίου και του Συμβουλίου, αναφορικά με τις διασυνοριακές μετατροπές, συγχωνεύσεις και διασπάσεις κεφαλαιουχικών εταιρειών. Ειδικότερα, επιδιώκεται η ορθολογική συστηματοποίηση του δικαίου των εταιρικών ανασχηματισμών σε ένα ενιαίο νομοθέτημα, μέσω της συμπλήρωσης του υφιστάμενου ρυθμιστικού πλαισίου με ρυθμίσεις που αφορούν σε διασυνοριακές διασπάσεις και μετατροπές κεφαλαιουχικών εταιρειών.

Το Οικονομικό Επιμελητήριο της Ελλάδος τοποθετείται θετικά επί του νομοσχεδίου και θεωρεί αναγκαίες και σημαντικές τις διατάξεις του που αποβλέπουν στην βελτίωση του δικαίου των διασυνοριακών μετασχηματισμών κεφαλαιουχικών εταιρειών. Συγκεκριμένα, επικαιροποιείται το πλαίσιο του ν.4601/2019 αναφορικά με το ελάχιστο περιεχόμενο του Κοινού Σχεδίου Διασυνοριακής Συγχώνευσης, την έκθεση που συντάσσεται από το Διοικητικό Συμβούλιο και τους διαχειριστές προς τους μετόχους ή εταίρους και τους εργαζόμενους και την έκθεση των ανεξάρτητων εμπειρογνωμόνων - τουλάχιστον ένα μήνα πριν τη σύγκληση της συνέλευσης - περί των συνεπειών της διασυνοριακής συγχώνευσης, την προστασία των μετόχων ή εταίρων που καταψήφισαν το σχέδιο διασυνοριακής συγχώνευσης, τη χορήγηση στις ημεδαπές εταιρείες που μετέχουν στη διασυνοριακή συγχώνευση σχετικού πιστοποιητικού από την αρμόδια αρχή, καθώς και ενημέρωση για τυχόν παραλείψεις, στο σωστό ορισμό του ΓΕΜΗ ως «το μόνο σημείο υποχρεωτικής δημοσίευσης των σχεδίων σύμβασης, συγχώνευσης ή διασπάσεις διασυνοριακών κεφαλαιουχικών εταιρειών», την άρση της απαίτησης της προηγούμενης έγκρισης στα άρθρα 8, 9 και 10 του κατά τόπον αρμόδιου Περιφερειάρχη για τη συγχώνευση, διάσπαση και μετατροπή κεφαλαιουχικών εταιρειών που έχουν την καταστατική τους έδρα στην οικεία Περιφέρεια της χώρας και, βεβαίως, την ανάθεση του προληπτικού ελέγχου νομιμότητας πράξεων συγχώνευσης, διάσπασης και μετατροπής αποκλειστικά στις υπηρεσίες του ΓΕΜΗ.

Είναι ένα σωστό νομοσχέδιο. Κινείται προς τη σωστή κατεύθυνση αυτή η ενσωμάτωση της Οδηγίας. Θα ήθελα, όμως, να σταθώ και σε ένα άλλο σημείο του νομοσχεδίου, κύριε Υπουργέ, καθώς χαιρετίζουμε την αποδοχή της πρότασης του φορέα μας να μεταφερθεί για το έτος 2023 η προθεσμία πραγματοποίησης της ετήσιας Γενικής Συνέλευσης των Ανωνύμων Εταιρειών για την έγκριση των ετήσιων χρηματοοικονομικών καταστάσεων μέχρι τις 31/10/2023 και η ανάθεση των χρηματοοικονομικών καταστάσεων στο ΓΕΜΗ μέχρι 20/11/2023 με τη διάταξη του άρθρου 15 του παρόντος νομοσχεδίου.

Προτείνουμε να εξεταστεί και να προβλεφθεί - όπως έχουμε συζητήσει κιόλας - οριζόντια διάταξη σχετικά με τις προθεσμίες διεξαγωγής των Γενικών Συνελεύσεων, ώστε να μην απαιτείται - σε περίπτωση που έχουμε πάλι παράταση του χρόνου της υποβολής των φορολογικών δηλώσεων - κάθε χρόνο να φέρουμε νομοθετική ρύθμιση για να παρατείνουμε τη σχετική προθεσμία για τη διεξαγωγή των Γενικών Συνελεύσεων.

Σας ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Στο σημείο αυτό γίνεται η β’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αθανασίου Χαράλαμπος, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καππάτος Παναγής, Καράογλου Θεόδωρος, Κυριαζίδης Δημήτριος, Λαζαρίδης Μακάριος, Λοβέρδος Ιωάννης - Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Φόρτωμας Φίλιππος, Χατζηβασιλείου Αναστάσιος (Τάσος), Αυλωνίτης Αλέξανδρος - Χρήστος, Γιαννούλης Χρήστος, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαρακιώτης Ιωάννης, Κατρίνης Μιχαήλ, Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Κομνηνάκα Μαρία, Γραμμένος Βασίλειος, Βαλτογιάννης Διονύσιος, Δημητροκάλλης Ιωάννης, Κεφαλά Γεωργία (Τζώρτζια) και Παπαϊωάννου Αρετή.

Ευχαριστούμε κι εμείς τον κύριο Κόλλια, Πρόεδρο του Οικονομικού Επιμελητηρίου Ελλάδος και να περάσουμε αμέσως τώρα στον κύριο Γεώργιο Ρούσκα, Προέδρου του Συμβολαιογραφικού Συλλόγου Εφετείων Αθηνών-Πειραιώς-Αιγαίου και Δωδεκανήσου.

Καλημέρα σας κύριε Πρόεδρε, αν είστε έτοιμος, σας ακούμε.

**ΓΕΩΡΓΙΟΣ ΡΟΥΣΚΑΣ (Πρόεδρος του Συμβολαιογραφικού Συλλόγου Εφετείων Αθηνών-Πειραιώς-Αιγαίου και Δωδεκανήσου):** Σας ευχαριστώ πάρα πολύ.

Μιλάμε για μία αναγκαιότητα για το συγκεκριμένο νομοσχέδιο. Είναι άλλωστε υποχρεωτική η εναρμόνιση της δική μας συγκεκριμένης νομοθεσίας με την ευρωπαϊκή νομοθεσία και με τις ευρωπαϊκές Οδηγίες. Έχουμε ουσιαστικές αλλαγές σχετικά με την απλοποίηση των διαδικασιών για τη συγχώνευση των εταιρειών αυτού του είδους.

Από την άλλη πλευρά σύμφωνα και με το ν.4601/2019, όπου προβλεπόταν η αναγκαιότητα συμβολαιογραφικού εγγράφου για συγκεκριμένους λόγους, συνεχίζει και υφίσταται για δημοσιονομικούς λόγους. Ουσιαστικά, η ελληνική συμβολαιογραφεία θεωρεί ότι είναι μία θετική εξέλιξη και είμαστε σύμφωνοι με τη συγκεκριμένη ρύθμιση.

Σας ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστούμε κι εμείς τον Πρόεδρο του Συμβολαιογραφικού Συλλόγου Εφετείου Αθηνών-Πειραιώς-Αιγαίου και Δωδεκανήσου.

Όσον αφορά τους φορείς, είναι κάποιοι που δεν έχουν συνδεθεί και κάποιοι άλλοι φορείς που δεν προσήλθαν. Εκτός των φορέων που μίλησαν, δε βλέπω κάποιον άλλον να αναμένει να πάρει το λόγο.

Έτσι, στο σημείο αυτό, θα ήθελα να ρωτήσω το σώμα, να ρωτήσω τις κυρίες και τους κυρίους συναδέλφους, αν συμφωνείτε να επισπεύσουμε την επόμενη συνεδρίαση, διότι σήμερα η συμμετοχή φορέων ήταν μικρή. Προφανώς, όπως είπε και ο Πρόεδρος του Συμβολαιογραφικού Συλλόγου, θεωρούν ότι το νομοσχέδιο είναι μια αναγκαιότητα στο πλαίσιο της εναρμόνισης της νομοθεσίας. Συμφωνείτε να επισπεύσουμε κατά μία ώρα την έναρξη της επόμενης συνεδρίασης;

Κυρία Παπαϊωάννου, ζητήσατε τον λόγο. Παρακαλώ, σας ακούμε.

**ΑΡΕΤΗ ΠΑΠΑΪΩΑΝΝΟΥ:** Κύριε Πρόεδρε, ήθελα να πω ότι το γεγονός ότι οι φορείς αποφασίστηκαν χθες στις 15.30΄ το απόγευμα, που πάρα πολλοί σύλλογοι είχαν κλείσει για μεσημέρι και ότι χθες ήταν και μία μέρα απεργίας για πολλούς εργαζόμενους, δεν κατέστη εφικτό να ειδοποιηθούν όλοι οι σύλλογοι που έπρεπε. Αυτό το επισήμανα και χθες σε μία γραμματέα η οποία μου είπε ότι δεν απαντούσαν στα τηλέφωνα.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Όχι μόνο. Το επισημάνατε και σε μένα στο τέλος της συνεδρίασης.

**ΑΡΕΤΗ ΠΑΠΑΪΩΑΝΝΟΥ:** Ωραία, ωραία. Από εκεί και πέρα το γεγονός ότι δεν εμφανίζονται σημαίνει, ίσως, μάλλον θα έλεγα εγώ, ότι δεν είχανε χρόνο να τους ειδοποιήσουν και αυτό το «τροχάδην» από τη μία μέρα στην άλλη δεν είναι πάντοτε το καλύτερο. Εάν πραγματικά δεν είναι κανένας που δεν θέλει να τοποθετηθεί, συμφωνών να προχωρήσουμε. Όμως, εγώ θεωρώ ότι πολλοί δεν εμφανίστηκαν γιατί δεν ειδοποιήθηκαν εγκαίρως.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κυρία Παπαϊωάννου, αν μου επιτρέπετε. Επειδή έχουμε περάσει και πιο πιεστικές Κοινοβουλευτικές Περιόδους, και αυτό το ξέρουν στελέχη και επικεφαλής του κόμματός σας -και εσείς φαντάζομαι γιατί παρακολουθούσατε την κοινοβουλευτική ζωή. Πιστέψτε με, λοιπόν, δεν είναι παράξενο και αδόκιμο -και μάλιστα τώρα που υπάρχει και η δυνατότητα σύνδεσης μέσω Webex. Είναι πάρα πολύ εύκολο για τον εκπρόσωπο του κάθε φορέα να επιλέξει αυτή τη διαδικασία τοποθέτησης, είτε από το γραφείο του είτε από την εργασία του κλπ.. Βέβαια δεν μπορεί να διαφωνήσει κανείς μαζί σας αν η πρόσκληση έχει σταλεί τρεις μέρες νωρίτερα ότι θα είναι οπωσδήποτε και καλύτερα και λειτουργικότερα. Είναι μια τακτική να ειδοποιούνται την προηγούμενη ή την προπροηγούμενη ημέρα οι εκπρόσωποι των φορέων. Θέλετε να μου πείτε αν συμφωνείτε και για την επίσπευση της επόμενης Επιτροπής;

**ΑΡΕΤΗ ΠΑΠΑΪΩΑΝΝΟΥ:** Δεν μπορώ να κάνω κάτι άλλο. Αφού δεν έχουμε κάποιον να εμφανιστεί, θα επισπεύσουμε. Αλλά αυτό που είπα δεν ήταν ότι εμείς πιεζόμαστε. Αυτό το αποδέχομαι και προσπαθώ να το αντιμετωπίσω όσο καλύτερα μπορώ και όλοι οι συνάδελφοι φαντάζομαι. Εννοούσα ότι όταν στο κλείσιμο της χθεσινής ημέρας ειδοποιούνται είναι σαν να μην ειδοποιήθηκαν. Αυτό.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Δεν εννοούσα, βεβαίως, ότι πιέζεστε εσείς, κυρία Παπαϊωάννου. Όταν υπάρχει πίεση παραγωγής Κοινοβουλευτικού έργου, υπήρξαν τέτοιες περίοδοι και στο πρόσφατο παρελθόν και παλαιότερα. Υπήρχε αυτή η διαδικασία της πρόσκλησης την προηγούμενη ημέρα. «Κρατάω» λοιπόν και τη συμφωνία σας για επίσπευση της επόμενης συνεδρίασης.

Κυρία Βολουδάκη, εσείς συμφωνείτε για την επίσπευση;

**ΣΕΒΑΣΤΗ ΒΟΛΟΥΔΑΚΗ (Εισηγήτρια της Πλειοψηφίας):** Ναι.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κύριε Χριστοδουλάκη, συμφωνείτε;

**ΕΜΜΑΝΟΥΗΛ ΧΡΙΣΤΟΔΟΥΛΑΚΗΣ (Εισηγητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Ναι.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ο κύριος Δημητροκάλλης, συμφωνεί; Συμφωνείτε. Νομίζω πως συμφωνούμε όλοι.

Θα ήθελε κάποιος συνάδελφος να υποβάλει ερώτηση στους εκπροσώπους φορέων που συμμετείχαν; Όχι.

Στο σημείο αυτό να ανακοινώσω ότι υπάρχει και άλλη μια, εμβόλιμη, συνεδρίαση της Επιτροπής μας, την Δευτέρα στις 16.00΄ το απόγευμα με θέμα την επεξεργασία και εξέταση του σχεδίου νόμου του Υπουργείου Υποδομών και Μεταφορών «Κύρωση του πρόσθετου πρωτοκόλλου της Σύμβασης επί του Συμβολαίου για τη Διεθνή Μεταφορά Εμπορευμάτων Οδικώς σχετικά με το ψηφιακό δελτίο παράδοσης». Και αυτό το νομοσχέδιο είναι εναρμόνιση. Άρα σημειώστε ότι τη Δευτέρα υπάρχει αυτή η συνεδρίαση για την οποία δεν είχατε ενημερωθεί. Στο σημείο αυτό λύεται η συνεδρίαση. Η επόμενη συνεδρίαση για την κατ’ άρθρο συζήτηση θα ξεκινήσει στις 11.00΄.

Σας ευχαριστώ πολύ.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αθανασίου Χαράλαμπος, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καππάτος Παναγής, Καράογλου Θεόδωρος, Κυριαζίδης Δημήτριος, Λαζαρίδης Μακάριος, Λοβέρδος Ιωάννης - Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Φόρτωμας Φίλιππος, Χατζηβασιλείου Αναστάσιος (Τάσος), Αυλωνίτης Αλέξανδρος - Χρήστος, Γιαννούλης Χρήστος, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαρακιώτης Ιωάννης, Κατρίνης Μιχαήλ, Παρασύρης Φραγκίσκος (Φρέντυ), Χνάρης Εμμανουήλ, Χριστοδουλάκης Εμμανουήλ (Μανώλης), Κομνηνάκα Μαρία, Γραμμένος Βασίλειος, Βαλτογιάννης Διονύσιος, Δημητροκάλλης Ιωάννης, Κεφαλά Γεωργία (Τζώρτζια) και Παπαϊωάννου Αρετή.

Τέλος και περί ώρα 10.25΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΧΡΗΣΤΟΣ ΜΠΟΥΚΩΡΟΣ ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ – ΒΙΛΙΑΛΗ**